CELEX: 32020R1569
Language: sk
Date: 2020-07-23 00:00:00
Title: Delegované nariadenie Komisie (EÚ) 2020/1569 z 23. júla 2020, ktorým sa mení príloha I k nariadeniu Európskeho parlamentu a Rady (EÚ) č. 692/2011 o klasifikácii krajín bydliska návštevníkov zdržiavajúcich sa v ubytovacích zariadeniach cestovného ruchu v súvislosti s vystúpením Spojeného kráľovstva z Únie (Text s významom pre EHP)

29.10.2020   
               
               
                  SK
               
               
                  Úradný vestník Európskej únie
               
               
                  L 359/1
               
            
         DELEGOVANÉ NARIADENIE KOMISIE (EÚ) 2020/1569
         z 23. júla 2020,
         ktorým sa mení príloha I k nariadeniu Európskeho parlamentu a Rady (EÚ) č. 692/2011 o klasifikácii krajín bydliska návštevníkov zdržiavajúcich sa v ubytovacích zariadeniach cestovného ruchu v súvislosti s vystúpením Spojeného kráľovstva z Únie
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 692/2011 zo 6. júla 2011 o európskej štatistike cestovného ruchu (1), a najmä na jeho článok 3 ods. 2,
         keďže:
         
                     (1)
                  
                  
                     Spojené kráľovstvo 1. februára 2020 vystúpilo z Európskej únie.
                  
               
                     (2)
                  
                  
                     V zmysle nariadenia Európskeho parlamentu a Rady (EÚ) č. 692/2011 majú členské štáty predkladať Komisii (Eurostatu) údaje o kapacite a využití ubytovacích zariadení cestovného ruchu v súlade s prílohou I k nariadeniu (EÚ) č. 692/2011. V uvedenej prílohe sa okrem iného vymedzujú požadované kategórie krajín a zemepisných oblastí, v ktorých majú bydlisko návštevníci zdržiavajúci sa v ubytovacích zariadeniach cestovného ruchu.
                  
               
                     (3)
                  
                  
                     Nariadenie (EÚ) č. 692/2011 obsahuje implicitný odkaz na Spojené kráľovstvo v kategórii „Európska únia (Únia); samostatne sa uvádza: každý členský štát“ podľa klasifikácie, ktorá sa má uplatňovať podľa oddielu 2 prílohy I, ako sa uvádza v oddiele 3 prílohy I.
                  
               
                     (4)
                  
                  
                     Po vystúpení z Únie už Spojené kráľovstvo do tejto kategórie nepatrí. Členské štáty už preto nie sú povinné predkladať oddelene údaje týkajúce sa Spojeného kráľovstva podľa nariadenia (EÚ) č. 692/2011.
                  
               
                     (5)
                  
                  
                     Cestovný ruch Únie má dôležité miesto v hospodárstve členských štátov, pričom činnosti v oblasti cestovného ruchu sú významným zdrojom zamestnanosti. Európska štatistika cestovného ruchu má zásadný význam pre posúdenie konkurencieschopnosti tohto odvetvia, ako aj objemu a tokov cestovného ruchu.
                  
               
                     (6)
                  
                  
                     Vzhľadom na význam Spojeného kráľovstva ako trhu, ktorý sa významne podieľa na cestovnom ruchu v Únii, je nevyhnutné zabezpečiť kontinuitu údajov o Spojenom kráľovstve, ktoré zasielajú členské štáty, aj po jeho vystúpení z Únie.
                  
               
                     (7)
                  
                  
                     Vzhľadom na to, že Spojené kráľovstvo sa stalo treťou krajinou, jeho pozícia v klasifikácii krajín a zemepisných oblastí, v ktorých majú návštevníci zdržiavajúci sa v ubytovacích zariadeniach cestovného ruchu bydlisko pobytu, sa musí zodpovedajúcim spôsobom zmeniť.
                  
               
                     (8)
                  
                  
                     Oddiel 3 „E. Krajiny a zemepisné oblasti“ prílohy I k nariadeniu (EÚ) č. 692/2011 by sa mal preto mal zmeniť tak, aby sa Spojené kráľovstvo uvádzalo ako samostatná krajina bydliska návštevníkov zdržiavajúcich sa v ubytovacích zariadeniach cestovného ruchu. Touto aktualizáciou sa Spojené kráľovstvo len presúva z jednej kategórie do druhej, takže to nielenže nebude mať nijaký vplyv na záťaž spojenú s vykazovaním, ale nezmení sa tým ani príslušný základný koncepčný rámec.
                  
               
                     (9)
                  
                  
                     Nie je vhodné presúvať v rámci daného referenčného roka krajinu alebo zemepisnú oblasť z jednej kategórie do druhej. Vhodnejším riešením je uplatniť upravenú klasifikáciu za celý referenčný rok od roku 2020,
                  
               PRIJALA TOTO NARIADENIE:
         
            Článok 1
            Príloha I k nariadeniu (EÚ) č. 692/2011 sa mení takto:
            Oddiel 3 bod „E. Krajiny a zemepisné oblasti“ sa mení takto:
            
                        1.
                     
                     
                        Tretia zarážka sa nahrádza takto:
                        
                                    „–
                                 
                                 
                                    iné európske krajiny (mimo EÚ alebo EZVO; okrem Spojeného kráľovstva, Ruska, Turecka, Ukrajiny),“.
                                 
                              
                  
                        2.
                     
                     
                        Pred zarážku „– Rusko,“ sa vkladá táto zarážka:
                        
                                    „–
                                 
                                 
                                    Spojené kráľovstvo,“.
                                 
                              
                  
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie a uplatňuje sa od referenčného roku 2020.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 23. júla 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 192, 22.7.2011, s. 17.